FUNDAŢIA CULTURALĂ „ION I. BRĂTIANU” - REZONANŢĂ ISTORICĂ ȘI IMPLICARE ÎN ACTUALITATE

FUNDAŢIA CULTURALĂ „ION I. BRĂTIANU”

REZONANŢĂ ISTORICĂ ȘI IMPLICARE ÎN ACTUALITATE

În centrul Capitalei, nu departe de freamătul marilor bulevarde, o impozantă clădire de patrimoniu sfidează parcă prezentul, invitându-ne să reflectăm şi la timpurile de odinioară. Palatul familiei Brătianu, fiindcă la acesta ne referim, se înalţă maiestuos chiar la începutul străzii Visarion, aflată în vecinătatea Bulevardului Lascăr Catargiu şi nu departe de întretăierea acestuia cu Piaţa Romană. În Palat – şi nu întâmplător – îşi află sediul, din 2006, Fundaţia Culturală „Ion I. Brătianu”, după numele ctitorului acestuia, descendent al celebrei familii, bine cunoscut în mediile intelectuale şi politice bucureştene.

Instituţia patronată de domnul Brătianu, ale cărei obiective sunt de natură culturală, ştiinţifică, artistică şi socială, a reluat vechile tradiţii ale Aşezământului Cultural „Ion C. Brătianu”, inaugurat în 1924 şi desfiinţat abuziv de către fostul regim comunist. Consecvent cu obiectivele fixate, ctitorul Fundaţiei a reuşit, în decursul celor peste 27 de ani de la constituire, să reînvie farmecul reuniunilor intelectuale de odinioară dintr-un autentic palat şi deopotrivă să redea savoarea unor momente de real deliciu cultural, artistic sau ştiinţific prin înalta ţinută şi varietatea manifestărilor organizate atât în Bucureşti cât şi în străinătate (Paris). Între acestea s-au înscris vernisarea unor expoziţii de pictură şi sculptură, lansări de carte (tipărite îndeosebi la Editura Fundaţiei), organizarea de expoziţii şi serate literare etc. Unele dintre manifestări sunt iniţiate împreună cu alte fundaţii sau instituţii culturale precum „Fundaţia Culturală Meta”, „Institutul Francez” sau „Institutul Goethe” din Bucureşti.

Au stârnit un interes deosebit Bienala Tinerilor Artişti Plastici (ediţia a II-a) organizată de Fundaţie în colaborare cu alte instituţii, simpozionul consacrat dramaturgului Paul Everac (la împlinirea unui an de la trecerea acestuia în eternitate), în cadrul căruia s-a lansat volumul Paul Everac- Ultimul gong, datorat domnului Ion I. Brătianu sau cele dedicate prezentării scrierilor România ca o pradă (volum realizat de generalul Radu Theodoru) şi File din biblioteca Brătienilor (album editat sub egida Fundaţiei), apreciat atât pentru condiţiile grafice în care a fost tipărit cât şi pentru raritatea lui bibliografică.

Adăugăm acestora ecoul deosebit al expoziţiilor permanente sau intinerante consacrate generalului Constantin I. Brătianu precum şi unor cunoscuţi pictori şi sculptori contemporani.

Manifestările desfăşurate în cadrul Fundaţiei s-au bucurat de prezenţa a numeroase personalităţi precum: Hervé Belot, ambasador al Franţei la Bucureşti; academicienii Răzvan Theodorescu, Florin Constantiniu şi Dan Berindei; universitarii Ioan Scurtu, Mihail Diaconescu, Ion Dodu-Bălan, Gheorghe Dumitraşcu, Corina Vlad Diaconescu; scriitorii Ileana Vulpescu, general Radu Theodoru, Florentin Popescu, Ion Andreiţă, Dinu Grigorescu, George Corbu; actorii Radu Beligan şi Florin Piersic; ziarişti precum Igor Butnaru, Ilie Gabra, Mihai Golescu, Adrian Popa şi numeroşi alţii, pe care din motive de spaţiu, cu regret, nu-i menţionăm.

Fundaţia „Ion I. Brătianu” este deţinătoarea unui valoros patrimoniu istoric alcătuit din documente aparţinând fostului premier Ion I. C. Brătianu, generalului Constantin C. Brătianu şi unuia dintre fii acestuia, Constantin (Bebe) C. Brătianu, victimă a represiunilor comuniste, precum şi altor importanţi membrii ai familiei, sute de lucrări aparţinând fostelor biblioteci ale Brătienilor, tablouri, fotografii etc, care au fost prezentate în expoziţii şi au constituit temeiul înfiinţării Casei memoriale închinate generalului Constantin I. Brătianu, bunicul după tată al preşedintelui Fundaţiei.

De altfel, unul din obiectivele mărturisite ale Fundaţiei a constat şi constă în valorificarea trecutului istoric al celebrei familii prin editarea de monografii şi albume, între acestea înscriindu-se şi ediţia bilingvă a lucrării Contribuţia lui Ion C. Brătianu la revoluţia de la 1848 şi volumul File din biblioteca Brătienilor – ambele datorate domnului Ion I. Brătianu,

precum şi mai recenta lucrare semnată de domnii Florian şi Nicolae Tănăsescu, Generalul Constantin I. Brătianu. Un mare Brătian îşi revendică nemurirea. Ultima din aceste apariţii a fost lansată atât în cadrul unui simpozion organizat la Palatul Brătianu cât şi a unei manifestări recente găzduită de Centrul Cultural şi Social „Jean Louis Claderon” al Primăriei Sectorului 2 din Capitală.

Varietatea manifestărilor organizate de Fundaţia „Ion I. Brătianu”, pe lângă scopuri culturale şi artistice bine definite, au ca ţintă şi regenerarea conştiinţei de neam a generaţiilor actuale, promovarea spiritului civic şi a valorilor democratice, pentru care s-au sacrificat generaţii întregi de înaintaşi.

TANŢA TĂNĂSESCU

Contents